《平江送连亨叟赴省》
宋代·陈藻

吾庐元在亮功坊，祖母东街家姓张。
舅翁官小先富强，有子破姓开书堂。
我随表伯学文章，忽然好怪不好常。
走师月鱼舍莆阳，三山士子厌我狂。
避我谈吐如簸糠，北郭先君吴讳骧。
姨弟余入京朝行，惟此二人见科场。
期我前列每参商，面嗔考官识未长。
我因随老客他乡，一钱亦欠真空囊。
君出观池游上庠，长洲适值日同房。
我忆东街往事详，得君情话胜琼浆。
百杯饮我何以偿，欲饯一醉难赊尝。
虽然旅困颜无光，狂言欲发藉激昂。
自矜到此亦可伤，末篇听我送行装。
临轩策试亮阴妨，首擢南宫丹桂芳。
奉常格法经先扬，亚魁谁赋非君当。
占牌前引归骑忙，蓝袍色映萱草苍。
美人二八宫样妆，阀阅贵盛金多藏。
爱君坦腹羲之床，红紬扇鼓迎新郎。
我还尽糶箪食粮，赛君痛饮寻歌娼。
莫学浅夫唾把羊，傲岸贺客峻门墙。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。